………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****г-жа десислава танева** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от д-р Лозана Василева - заместник-министър на земеделието, храните и горите

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода
2019 – 2023 г.

**УВАЖАЕМА ГОСПОЖО ТАНЕВА,**

Представям Ви за одобрение проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

На 29 януари 2021 година влезе в сила *Делегиран Регламент (ЕС) 2021/95 на Комисията от 28 януари 2021 година за изменение на Делегиран регламент (ЕС) 2020/592 относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (OB L 031, 29.01.2021 г.)*. Поради продължаващата криза, предизвикана от пандемията от COVID-19, регламентът предвижда пакетът от кризисни мерки за подпомагане на лозаро-винарския сектор, въведен през 2020 г., да продължи своето действие и през 2021 г.

Съгласно нуждите на сектора в Република България, през 2020 г. страната ни избра да прилага мярка „Кризисно съхранение на вино“, мярка „Събиране на реколтата на зелено“ при облекчен режим на администриране, да бъде увеличен размерът на подпомагането по мерките от Националната програма за подпомагане на лозаро-винарския сектор за периода 2019-2023 г. за бенефициенти, сключили договор за предоставяне на финансова помощ до края на финансовата 2020 година, както и да се допусне възможност за изплащане на финансовата помощ съобразно извършените операции на установената от проверката на място площ (за мярка „Преструктуриране и конверсия на лоза“ и мярка „Събиране на реколтата на зелено“) и за подаване на заявление за окончателно плащане до края на финансовата година (за мярка „Преструктуриране и конверсия на лоза“).

За да се продължи действието на въведените в Република България кризисни мерки в лозаро-винарския сектор и през финансова 2021 година, е необходимо нормативната уредба да бъде изменена и допълнена.

**Цели**

Стабилността на икономическите единици в лозаро-винарския сектор е фундамента за устойчиво развитие на процесите в него. В условията на криза предприятията и стопанствата в страната се нуждаят от подпомагане, което да им осигури непрекъснатост в работните процеси и финансова сигурност. По този начин ще се запази темпът на продуктивност и ефективността на селскостопанската дейност. Затова чрез прилагането на кризисните мерки и през 2021 г. ще се гарантира запазване конкурентоспособността на гроздо- и винопроизводителите в страната.

По отношение на мярка „Кризисно съхранение на вино“ в проекта на наредба е предвидено размерът на помощта да бъде актуализиран спрямо текущите пазарни нива. Това се налага поради движението на пазарните показатели и цялостната икономическа обстановка в национален и световен мащаб, които доведоха до увеличени разходи за винопроизводителите с висока степен на отклонение от обичайните стойности.

За 2021 г. по мярката е предвидена и възможността за авансово изплащане на цялата договорена финансова помощ (съгласно разпоредбите на чл. 4, параграф 6а от Делегиран Регламент 2020/592 на Комисията от 30 април 2020 година относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки *(OB L 140, 4.5.2020г.)*), като в този случай партидите вино могат да бъдат заявени със срок на съхранение от 16 октомври 2020 г. до 31 декември 2021 г.

Предвидена е и възможност за провеждане на втори прием на заявления за предоставяне на финансова помощ за кризисно съхранение на вино, като необходимостта от този прием ще се преценява на база наличен бюджет. По този начин на представителите на сектора ще бъде предоставена допълнителна възможност да се възползват от кризисно подпомагане, в случай на продължителна икономически неблагоприятна обстановка. Ако бъде отворен втори прием по мярката, условията и заложените максимални срокове за съхранение и изплащане на финансовата помощ ще бъдат валидни и за кандидатите, подали заявления през него.

По мярката са направени и някои технически корекции, предвидена е хипотезата на частичен отказ на заявлението за кандидатстване и на заявлението за окончателно плащане.

В проекта на наредба е предвидено също увеличеният размер на подпомагането по мерките от програмата да се запази и през 2021 г.: по мярка „Преструктуриране и конверсия на лозя“ помощта да бъде 90% (вместо 75 %) от направените допустими разходи; по мерки „Застраховане на реколтата“, „Инвестиции в предприятия“ и „Събиране на реколтата на зелено“ помощта да бъде 70% (вместо 50%); за мерки „Популяризиране в трети държави“ и „Информиране в държавите членки“ помощта от ЕС също да бъде 70% (вместо 50%), но в случай че кандидатът отговаря на критериите и за държавна помощ, крайният размер на помощта остава 80%. Този размер на подпомагане ще се отнася за кандидати, сключили договор за предоставяне на финансова помощ по мерките от програмата през финансова 2021 г.

С предложените изменения и допълнения се осигурява и прилагането на мярка „Събиране на реколтата на зелено“ по облекчен за администриране ред. Тази възможност, предвидена в европейското законодателство, прави мярката по-гъвкав инструмент за подпомагане в условията на пазарната криза, предизвикана от разпространението на COVID-19.

**Финансови и други средства, необходими за прилагането на новата уредба**

Кризисните мерки, предвидени с изменението и допълнението на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. (oбн., ДВ, бр. 93 от 2018 г.), ще се финансират от Европейския фонд за гарантиране в земеделието. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати.

**Очаквани резултати от прилагането на акта**

Измененията и допълненията в наредбата са насочени към осигуряване на възможност за гроздо- и винопроизводители за справяне с възникналата икономическа криза и последиците от нея.

Потенциално заинтересовани страни от приемането на наредбата са производители на винено грозде, предприятия за производство на вино, организации, асоциации и други сдружения с основна дейност в лозаро-винарския сектор.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани на интернет страницата на Министерството на земеделието, храните и горите и на Портала за обществени консултации с 14 - дневен срок за предложения и становища. Прилагането на тази разпоредба, определяща по-кратък срок, произтича от необходимостта да бъдат предприети своевременни действия по осигуряване на кризисно подпомагане в условията на извънредна епидемична обстановка и икономически неблагоприятна обстановка. Прилагането на мярката е обвързано и с необходимостта от акредитация на процедурата по авансово изплащане на помощта за кризисно съхранение на вино, което от своя страна също изисква време и е обвързано с приемането на нормативния акт. Предвидено е първият прием по мярката да започне от 1 март. Своевременното предоставяне на правна рамка, която да урежда обществено-правните отношение при криза, е от съществено значение за устойчивото подпомагане на сектора.

Потенциалният риск от неприемането или ненавременното приемане на наредбата е Република България да не се възползва от предоставена в европейското право възможност за подпомагане на лозаро-винарския сектор и през 2021 г.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

Предложените изменения и допълнения в наредбата съответстват на Националната програма за подпомагане в лозаро-винарския сектор за периода 2019-2023 година.

**УВАЖАЕМА ГОСПОЖО ТАНЕВА,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да издадете Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.;
2. Справка за отразяване на постъпилите становища;
3. Справка за отразяване на постъпилите становища и предложения от проведената обществена консултация;
4. Постъпили становища.
 |

С уважение,

**д-р ЛОЗАНА ВАСИЛЕВА**

*Заместник-министър*